alexandrainst/scandi-wiki huggingface dataset:
Die Schwarze Front

For den nederlandske fascistorganisasjonen Zwart Front, se Den svarte Front (Nederland)

Kampfellesskapet av revolusjonære nasjonalsosialister (tysk: Kampfgemeinschaft Revolutionärer Nationalsozialisten), bedre kjent som Die Schwarze Front (tysk for «Den sorte front»), var en tysk, nasjonalsosialistisk utbrytergruppe som ble dannet av Otto Strasser etter at han ble ekskludert fra NSDAP i 1930. 

Strasser mente at den opprinnelige anti-kapitalistiske ideologien i NSDAP hadde blitt forådt av Adolf Hitler. Die Schwarze Front var satt sammen av radikale eks-medlemmer av NSDAP, som ønsket å skape en splittelse i hovedpartiet. Strassers organisasjon publiserte en avis, Die Deutsche Revolution («Den tyske revolusjon»), og brukte hammer og sverd lagt i kryss som symbol. Dette symbolet brukes fortsatt av flere strasseristiske grupper i dag.

Organisasjonen var ute av stand til å stå i mot NSDAP og den nasjonalsosialistiske maktovertakelsen var slutten på bevegelsen. Otto Strasser tilbragte årene Det tredje riket eksisterte i eksil, først i Tsjekkoslovakia og senere i Canada. Venstreopposisjonen i NSDAP ble utryddet i 1934, i De lange knivers natt, der Otto Strassers bror, Gregor Strasser, ble drept.

Se også 
 Strasserisme

Referanser 

Det tredje rike
Nasjonalsosialisme
Den nasjonalsosialistiske bevegelsen i Nederland

Den nasjonalsosialistiske bevegelsen i Nederland (nederlandsk: Nationaal-Socialistische Beweging, NSB, eller Nationaal-Socialistische Beweging in Nederland, NSBN) var et nederlandsk fascistisk og senere nasjonalsosialistisk politisk parti. Det eksisterte mellom 1931 og 1945. Partiet hadde størst valgoppslutning i 1935, da det fikk 8 prosent av stemmene.

I det tyskokkuperte Nederland under andre verdenskrig ble NSB det eneste tillatte partiet fra 1941. Dets de jure leder var Anton Mussert (1894–1946). Mussert var en av partiets grunnleggere sammen med Cornelis van Geelkerken (1901–1976).

Eksterne lenker 
 
 Side med oversikt over symboler brukt av NSB

Tidligere politiske partier i Nederland
Fascisme
Politiske partier etablert i 1931
Politiske partier nedlagt i 1945
1930-årene i Nederland
1945 i Nederland
Grupper som kollaborerte med Nazi-Tyskland
Action française

Action française var en fransk orléanistisk, kontrarevolusjonær bevegelse og magasinutgivelse, grunnlagt i 1898 av Maurice Pujo og Henri Vaugeois, med Charles Maurras som viktigste ideolog. Selv om den støttet orléanistene, var den faktisk nærmere legitimistene, som var karakterisert av en avvisning av den franske revolusjon i 1789, mens orléanistene er preget av støtte til økonomisk liberalisme.

Den ble grunnlagt i 1898 under Dreyfus-affæren, delvis som reaksjon på venstresidens revitalisering som skjedde rundt forsvaret av kaptein Dreyfus, startet av Emile Zolas berømte J'accuse. Opprinnelig var den en nasjonalistisk organisasjon, som tiltrakk seg personer som Maurice Barrès, men som snart ble monarkistisk under innflytelse av Charles Maurras. Den fulgte ideene til kontrarevolusjonære teoretikere som Joseph de Maistre. Inntil dens oppløsning på slutten av den annen verdenskrig, var Action française en fremstående talsorganisasjon for en høyre-ekstrem integralisme, som så på nasjonen som en organisk enhet av blod og jord.

Fransk politikk
Etableringer i 1898
Gunnar Viken

Gunnar Johannes Viken (født 9. juli 1948 i Levanger) er en norsk gårdbruker, trafikklærer og politiker (H) som var fylkesordfører i Nord-Trøndelag 2007–2015.

Han vokste opp på Vikasand i Framverran som sønn av gårdbruker og sagbruksarbeider Jorolf Viken og hustru Astri Følstad. Gården lå i Verran kommune frem til grensereguleringen i 1968, deretter i Mosvik kommune, som i 2012 ble en del av nye Inderøy kommune. Gunnar Viken giftet seg i 1970 med hjelpepleier Kari Pedersen fra Levanger. Han gikk Statens trafikklærerskole i Stjørdal, og etablerte i 1976 Levanger trafikkskole i kompaniskap med Arne Jegtvolden. I 1982 flyttet han med familien til Framverran for å overta gården Vika, som hans far hadde kjøpt av en slektning om lag 15 år tidligere. Han drev melkeproduksjon og skogsdrift, og solgte gården til sin sønn i 2013.

Viken var medlem av Mosvik kommunestyre fra 1983 frem til sammenslåingen med Inderøy den 1. januar 2012, med unntak av én periode, og satt i formannskapet 1995–2003 og 2007–2011. Viken var medlem av Nord-Trøndelag fylkesting 1999–2015, leder i Høyres fylkestingsgruppe 2003–2007 og fylkesordfører 2007–2015. Det var parlamentarisk styre i Nord-Trøndelag i denne perioden, så ordførervervet var mest seremonielt. Viken søkte ikke renominasjon til fylkestinget foran valget i 2015. Viken var Høyres 1. vararepresentant til Stortinget fra Nord-Trøndelag i perioden 2013–2017, og møtte i 26 dager.

Han ledet fylkeslandbruksstyret i Nord-Trøndelag i 12 år. Han har også vært leder i Mosvik Bondelag, leder i Verran Sparebanks forstanderskap og leder i Nasjonalforeningen for folkehelsens eldreutvalg i Nord-Trøndelag.

Viken ble tildelt KS-medaljen ved sin avgang som fylkesordfører i 2015.

Referanser

Eksterne lenker 
 
 

Fylkesordførere i Nord-Trøndelag
Vararepresentanter til Stortinget
Høyre-ordførere i Nord-Trøndelag
Lokalpolitikere i Mosvik
Norske bønder
Personer fra tidligere Mosvik kommune
Personer fra Inderøy kommune
Fylkesordførere fra Høyre
Wayne Kramer

Wayne Kramer (født 30. april 1948 i Detroit, Michigan) er en amerikansk gitarist og vokalist som er kjent for å være medlem av MC5. Han var bassgitaristen for Mudhoney i 2000.

Soloalbum 
 Death Tongue (1991) Progressive
 The Hard Stuff	(1995) Epitaph Records
 Dangerous Madness (1996) Epitaph Records
 Dodge Main (1996) Alive
 Gang War (1996) Sonic
 Citizen Wayne (1997) Epitaph Records
 LLMF (Live Like a Mutherfucker) (1998) Epitaph Records
 The Return of Citizen Wayne (2002) Muscle Tone
 Adult World (2002) Muscle Tone
 More Dangerous Madness (2004) Diesel Motor
 Mad for the Racket (2004) Diesel Motor

Eksterne lenker 
 
 
 

Bassister fra USA
Gitarister fra USA
Grunge-musikere
Personer fra Detroit
Orléanistene

Orléanistene var en fransk politisk bevegelse som ble dannet som resultat av den franske revolusjon og som motbevegelse mot revolusjonens tankegods. Navnet kommer fra Orléans-grenen av Huset Bourbon, som var bevegelsens ledere. Bevegelsen opphørte å ha noen egentlig eksistens etter etableringen av Den tredje republikk i 1879, men kan likevel sies å eksistere i andre former i Frankrike den dag i dag. Historikeren René Rémond benytter betegnelse på franske familier hvis politiske sympatier lå langt til høyre.

Den franske revolusjon
Politiske ideologier
Nasjonalitet
Geir Bakke

Geir Bakke (født 23. oktober 1969) er en norsk fotballtrener og tidligere fotballspiller som er hovedtrener for Lillestrøm Sportsklubb.
Bakke ble i 2017 kåret til årets trener på herresiden i norsk fotball av Norsk fotballtrener forening.

Spillerkarriere
Hentet fra Norges Fotballforbund.

Etter sin aktive karriere som fotballspiller, ble Geir Bakke assistenttrener i  sammen med Tom Nordlie i 1999. Da Nordlie måtte slutte, ble Bakke værende i Vålerenga som assisterende trener og spillerutvikler i flere år.

I 2018 signerte Bakke en ny kontrakt med Sarpsborg 08 som strekker seg ut sesongen 2024. I 2019 ble kontrakten utvidet til fast ansettelse som knytter han til klubben etter hans engasjement som trener ender.

Referanser

Eksterne lenker 
 

Norske fotballspillere
Fotballspillere for Kongsvinger IL Toppfotball
Fotballspillere for Stabæk Fotball
Fotballspillere for Strømmen IF
Norske fotballtrenere
Fotballtrenere for Moss FK
Fotballtrenere for Kristiansund BK
Fotballtrenere for Sarpsborg 08 FF
Fotballtrenere for Lillestrøm SK
Personer fra Rælingen kommune
Eventyr i New York

Eventyr i New York (originaltittel: Enchanted) er en amerikansk romantisk musikalfilm fra 2007. Filmens regissør var Kevin Lima mens produksjon var ved Walt Disney Pictures og Josepson Entertainment. Den hadde premiere på 20. oktober 2007 på London Film Festival før den kom på kino 21. november samme år i USA.
Filmen har hentet inspirasjon fra ulike barneeventyr og musikaler som Sound of Music, Snehvit og Askepott.

Handling 
Den vakre prinsessen Gisele blir forflyttet fra en tindrende eventyrverden av landets prins' grusomme mor til vår tids New York hvor hun får hjelp av advokaten Robert. Kort tid etter kommer hennes prins Edward til unnsetning.

Originalstemmer 

 Amy Adams – Giselle
 Patrick Dempsey – Robert
 James Marsden – Prins Edward
 Susan Sarandon – Drottning Narissa
 Timothy Spall  – Nathaniel
 Rachel Covey – Morgan
 Idina Menzel – Nancy
 Jeff Bennett – Pip

Norske stemmer 

 Sarah MacDonald Berge – Giselle
 Hans Marius Hoff Mittet – Robert
 Kristoffer Grua Pedersen – Prins Edward
 Cathrine Bang Norum – Dronning Narissa
 Harald Mæle – Nathaniel
 Siv Fløtberg Rudidalen – Morgan
 Lisa Stokke – Nancy
 Jon Bjørnstad – Pip

Referanser

Eksterne lenker 
 
 
 Eventyr i New York på DVD og Blu-ray – offisiell side

Filmer fra 2007
Filmmusikaler fra USA
Disney-filmer
Animasjonsfilmer fra USA
Eventyrfilmer fra USA
Romantiske komedier
Engelskspråklige filmer
Bad Mergentheim

Bad Mergentheim (Mergentheim til 1926) er en by i Main-Tauber-Kreis i den tyske delstaten Baden-Württemberg. Byen ligger langs Den romantiske veien.

Mergentheim er nevnt så tidlig som i 1058 som tilholdssted for grevene av Hohenlohe, som tidlig på 1200-tallet tilegnet store deler av dette området til Den tyske orden. I 1340 fikk Mergentheim byrettigheter og vokste stadig i betydning innen Den tyske orden. Da denne ble sekularisert i Preussen i 1525, ble Mergentheim ordenens hovedsete, og den forble det helt fram til ordenen ble oppløst av Napoleon i 1809.

Men Mergentheim lykke ble igjen snudd i 1826, da en gjeter oppdaget rike mineralforekomster i området omkring byen, og dette kom på den tiden da spa-virksomheten hadde en sterk vekst i Tyskland. Vannet viste seg å være den sterkeste oppløsningen av natriumsulfat i hele Europa, noe som var virkningsfullt ved fordøyelsesvansker.

I 1970-årene ble en del av de omkringliggende landsbyene slått sammen med Bad Mergetheim i den såkalte «Gemeindereform».

Av byens severdigheter er det særlig Den tysken ordens slott fra middelalderen. Dette bygningskomplekset ble utbygget over en tidsperiode på 800 år, hvor de første bygningene antakelig ble reist på 1100-tallet. Slottet ble særlig utvidet mot slutten av 1500-tallet under stormester Walter von Cronberg. Etter hvert kom dt til et renessansekompleks som bant sammen de eksisterende bygninger til en lukket borggård. I 1574 sto arkitekten Blasius Berwart blant annet for byggingen av den kjente spiraltrappen mellom den vestlige og nordlige fløyen. I dag er slottet et museum for Den tyske orden.

Slottkomplekset blir dominert av Schlosskirche (slottskirken), en barokkirke fra 1730. Interiøret er i rokokko, med blant annet takfresker utført av hoffmaleren Nikolaus Gottfried Stuber.

Bilder

Referanser

Eksterne lenker 
 

Byer i Baden-Württemberg
Kursteder
Bosetninger første gang omtalt i 1058
Carlos Lage Dávila

Carlos Lage Dávila (født 15. september 1951) er en cubansk politiker og tidligere visepresident.

Lage var barnelege før han ble medlem av Cubas kommunistparti. Fra 1990 var han rådgiver for Fidel Castro.

Han er kjent for å være ekspert på USAs historie og politikk. Han har vært rådgiver for Fidel Castro på dette området. Han er også ekspert på sammenlignende politikk og studiet av demokrati. Internasjonalt er han kjent for å være Cubas forhandlingspartner overfor europeiske land. Lage er det man vel best kan karakterisere som en typisk intellektuell & udogmatisk marxist. Hans popularitet i det cubanske folket var og er uomtvistelig. 'Alle' ventet at det var han som skulle overta etter at Fidel gikk av på grunn av sykdom, men slik gikk det som kjent ikke. I stedet ble det 'lillebror' Raúl Castro som tok over. Raúl gjennomførte en større utrenskning (ca. 120 politikere & embetsmenn på ulike nivåer) våren 2009. Blant disse var Lage & utenriksminister Felipe Rocque de mest fremtredende. Dette fant sted den 12. mars 2009. Den offisielle begrunnelsen for avskjedigelsen av Lage (& Rocque) som er gitt til nå, fremkommer i et offentliggjort dokument fra et møte i Politbyrået (bl.a gjengitt i Granma). Her refereres det til at de begge på samme møte innrømmet såkalte 'politiske avvik', men hva disse avvik skulle bestå i, er pr dato (2011) ikke offentliggjort. 

Lage skal i dag angivelig arbeide på et bryggeri i en provinsby.

Eksterne lenker 
 Recorre Carlos Lage objetivos económicos y sociales de Granma

Cubanske visepresidenter
Cubanske politikere
Personer fra Havanna
Amnesi

Amnesi (gresk: Ἀμνησία amnesia; hukommelsestap) er minnetap, eller tap av evne til å danne nye minneinntrykk. Amnesi kan være av kortvarig, forbigående karakter (for eksempel ved alkoholrus eller hjernerystelse eller ved epileptiske anfall) eller av mer varig art (eksempelvis etter nærdrukning, langvarig hjertestans eller ulike demenslidelser).

Ulike former for amnesi

Retrograd amnesi
Pasienten har ikke minne om det som har skjedd et tidsrom før hendelsen.

Anterograd amnesi 
Pasienten har problemer med å lagre minneinntrykk for det som skjer etter at skaden har inntruffet. Et kjent eksempel på denne type skade er det verdenskjente tilfellet HM som fikk en total anterograd amnesi etter at store deler av begge tinninglapper inkludert hippocampus ble kirurgisk fjernet for å motvirke epileptiske anfall. Han manglet etter dette fullstendig evne til å danne episodiske minneinntrykk, selv om han demonstrerte god evne til ferdighetslæring.

En rekke sykdommer, stoffer eller ytre påvirkninger kan gi hukommelsesvansker. Hjernerystelser, traumatiske hodeskader, hjerneslag, svulst, operative inngrep i hjernen, hjernesykdommer), epilepsi, føling ved diabetes eller ved bruk av alkohol eller narkotikum. Demens som skyldes progredierende degenerative prosesser i hjernen, preges ofte av hukommelsesvansker, og er ofte det tidligste tegnet på demens-lidelse.

Psykogen amnesi
Man kan også, ganske sjelden, se psykologisk fremkalte erindringsvansker som er forbundet ved dissosiative lidelser. Dissosiativ amnesi betegner hukommelsestap uten kjent organisk årsak som vanligvis omfatter minne for viktige, psykologisk ladete, ofte traumatiske, hendelser av nyere dato. Vanligvis er hukommelsestapet partielt og tematisk selektivt. Ved dissosiativ fugue ser man at personer som utviser dissosiativ amnesi vandrer hjemmefra og beveger seg omkring tilsynemessig hensiktsstyrt og med evne til å ivareta grunnleggende egenomsorg og uten påfallende tap av ferdigheter og kunnskaper bortsett fra at de ikke kan redegjøre for seg selv og sin egen historie. Dissosiative amnesier pleier vanligvis å avta relativt hurtig. For øvrig kan symptomatologi med lette (ofte subjektive), hukommelsesvansker, være forbundet med depressive lidelser eller angstlidelser.

Rusmiddelbetinget amnesi
Alkoholiske black-outs er episoder med hukommelsestap som kan inntreffe ved meget høyt akutt inntak av alkohol eller ved kombinasjonsbruk med andre rusmidler. Ved kronisk alkoholisme kan man også se omfattende amnesiproblemer  som en del av symptomatologien (Korsakovs psykose eller Wernicke-Korsakovs psykose). 

Nevropsykologi
Nevrologi
Psykiatri
Sykdommer
Helitrans

Helitrans AS er et norsk helikopterselskap med hovedkontor på Trondheim lufthavn, Værnes. Selskapet ble stiftet i 1990, og driver med helikopteroperasjoner som personelltransport, lasteflyging og mastmontasje.

Historie
Selskapet ble etablert i 1990, og fikk innvilget driftstillatelse av Luftfartsverket året etter. Som helikopterselskap tok Helitrans på seg oppdrag som blant annet montering av GSM-antenner, rovdyrovervåkning, samt transport av personell fra virksomheter som NRK, TV 2, Statkraft og Forsvaret.

Selskapet utvidet driften i 1997, da det gikk til anskaffelse av sitt første fly, en Dornier 228 som ble brukt til å fly mellom Stjørdal og Brønnøysund lufthavn, Brønnøy på vegne av Statoil. Selskapet tok også på seg andre charteroppdrag, blant annet for fotballklubben Rosenborg Selskapets fly, og dets operasjoner ble for øvrig overtatt av Kato Air året etter.

Selskapet utvidet sin virksomhet på ny i 2003 da det kjøpte opp flyfotoselskapet Fjellanger Widerøe Aviation, som blant annet omfattet overvåkingsflyet LN-SFT. Selskapet kjøpte også opp alle innenriksoperasjonene til helikopterselskapet NorCopter, noe som førte til at selskapets flåte ble utvidet. 

Selskapet fløy charterflygninger mellom Ålesund lufthavn, Vigra og Stjørdal på oppdrag fra Helse Sunnmøre en periode i 2007. Helitrans fikk også i oppdrag å trafikkere charterruten mellom Kristiansund lufthavn, Kvernberget, Brønnøysund lufthavn, Brønnøy og Stjørdal etter at Coast Air gikk konkurs. Helitrans trafikkerte disse to rutene, side om side med svenske Direktflyg, begge på vegne av Statoil. Men både Helitrans og Direktflyg ble senere skiftet ut med ruteflyvningene til Widerøe.

Helitrans fløy fra sommeren 2010 til Januar 2011 ruteflyvningene for Vildanden, helt frem til Vildanden gikk konkurs. Helitrans brukte to innleide ATR 42 og tre av sine egne British Aerospace Jetstream 32 på operasjonene for Vildanden, men når konkursen kom leverte begge Helitrans ATR 42-flyene tilbake til sin tyske eier Avanti Air. I 2008 leide Helitrans inn et British Aerospace Jetstream 41 en liten periode, fra det britiske flyselskapet Eastern Airways, som de brukte på charterflyvninger.

Helitrans er heleier av HelikopterDrift.

Helitrans solgte sine tre British Aerospace Jetstream 32 i løpet av første del av 2012, LN-HTB ble solgt til en ukjent kjøper i Afrika og de to siste, LN-FAN og LN-FAQ ble solgt til AIS Airlines. Siden har Helitrans konsentrert seg om å fortsatt bli Norges ledende leverandør av helikoptertjenester.

Flåte
Helitrans administrerer en flåte bestående av følgende helikoptre:

Referanser

Eksterne lenker
 Helitrans' offisielle nettsted

Tidligere norske flyselskaper
Flyselskaper etablert i 1990
Norske helikopterselskaper
NORSAR

Stiftelsen NORSAR er et norsk forskningsinstitutt med spesialfelt innen forskning, tjenester og programvareutvikling knyttet til seismologi og anvendt geofysikk. Instituttet ble opprettet i 1968 som en del av Norges Teknisk-Naturvitenskapelige Forskningsråd. Det ble omorganisert som en stiftelse 1. juli 1999. Hovedkontoret ligger på Kjeller i Akershus.

NORSAR har ansvar for og opererer noen av verdens største jordskjelvstasjoner med nettverk av målere blant annet på Hardangervidda og Finnmarksvidda. De har mange års erfaring i metodeutvikling for avansert seismologisk dataprosessering og analyse av data fra jordskjelvinstrumenter. En stor del av NORSARs virksomhet er rettet mot metodeutvikling for å skille naturlige rystelser (som eksempelvis jordskjelv) fra rystelsene som oppstår ved kjernefysiske eksplosjoner. NORSAR er oppnevnt som nasjonalt datasenter (NDC) for overvåkning av den kjernefysiske prøvestansavtalen.

NORSAR hadde en viktig rolle da Norge i 1973 knyttet seg til ARPANET som første ikke-amerikanske land.

Administrerende direktør siden 2. januar 2014 er Anne Strømmen Lycke som tok over etter Anders Dahle.

Referanser

Eksterne lenker 
 

Norske stiftelser
Forskningsinstitutter i Norge
Seismologi
Etableringer i 1968
Fylkesvei 1226

Fylkesvei 1226 går mellom Tjærnes og Grøtvedt i Rakkestad kommune. Veien er 6,8 km lang.

Frem til 2019 hadde veien betegnelsen fylkesvei 660.

Kommuner og knutepunkter

 Tjærnes
 Grøtvedt

Referanser

Eksterne lenker 
 Vegvesenets vegkart 
 

Fylkesveier i Viken
Veier i Rakkestad
Rehovot

Rehovot (hebraisk: רְחוֹבוֹת) er en by i Sentraldistriktet i Israel, omtrent 20 kilometer sør for Tel Aviv. Ifølge Israel Central Bureau of Statistics (CBS) hadde byen en total befolkning på 101 900 i 2004.

Rehovot ble bygget på samme sted som Doron, et jødisk samfunn som eksisterte siden Mishna. I området ligger Khirbet Duran, som ble populær i romer-, bysantin- og tidlige araberperioder. Byen har fått sitt navn fra rahav (רחב), som betyr «brede steder», etter en bibelsk by med samme navn (omskrevet Rehoboth i King James Version), som befant seg et annet sted, i Negevørkenen.

Referanser

Eksterne lenker 
 

Byer i Israel
Sentraldistriktet
Bosetninger etablert i 1890
1890 i Asia
Ashkelon

Ashkelon eller Ashqelon (hebraisk: אַשְׁקְלוֹן; tiberiensisk hebraisk ʾAšqəlôn; arabisk: عسقلان ; latin: Ascalon) er en by i vestre Negev, i Sørdistriktet i Israel, med en befolkning på omtrent 117 000.

Den gamle havnen i Ashkelon strekker seg tilbake til neolittisk tid, mens oldtidens havneby Ashkelon er datert tilbake til bronsealderen og ble herjet og ødelagt i slutten av epoken. Like ved dagens Ashkelon ligger restene av den antikke Ashkelon. I løpet av sin historie har den blitt besatt og styrt av kanaanitter, filistere, israelere, assyrere, babylonere, grekere, fønikere, hasmoneerne, romere, persere, egyptere, muslimer, og korsfarere. Den ble ødelagt av muslimske mamelukkene fra Egypt i 1270 og falt da i glemselen. 

Dagens moderne by Ashkelon vokste ut av den arabiske landsbyen al-Majdal. I 1596 besto landsbyen av 559 muslimske husholdninger og i 1931 bodde det 6166 muslimer og 41 kristne der. I 1948 hadde befolkningen vokst til rundt 11 000. Israelske styrker erobret byen den 5. november 1948, og det meste av den arabiske befolkningen flyktet. Byen ble innledningsvis gitt navnene  Migdal Gaza, Migdal Gad og Migdal Ashkelon av de jødiske innbyggerne. De fleste av de gjenværende araberne ble forvist ved 1950. I 1953 ble nabolaget Afridar inkorporert og navnet «Ashkelon» ble adoptert som byens navn. Ved 1961 ble Ashkelon rangert som det 18. største blant israelske urbane sentre med en befolkning på rundt 24 000. Ved 2015 utgjorde befolkningen i Ashkelon 130 660 innbyggere.

Dagens moderne by beliggende langs Israels sørkyst er betraktet som hovedstaden i distriktet av samme navn. Byen er et turistmål grunnet sine moderne hoteller, mange parkanlegg, og med et behagelig klima preget av å ligge mellom kysten av Middelhavet og en ørkensone. Byens økonomi er delvis basert på turisme. Byens industri består av alt fra produksjon av matvarer til metallarbeid. I 2005 ble en av verdens største avsaltingsanlegg for fersk vann åpnet i Ashkelon, og behandler 330 000 kubikkmeter med vann daglig.

Etymologi 
Navnet Ashkelon er antagelig vestsemittisk, og kan være forbundet med rotordet š-q-l («å veie» fra en semittisk rot ṯql, beslektet med hebraiske , šāqal, eller arabiske , «vekt»), kanskje et vitnemål til stedets betydning som et senter for handelsvirksomhet. De engelske betegnelsene for vårløk, scallion, og sjalottløk, engelsk shallot, er begge avledet fra latinske ascalonia, igjen avledet fra greske ασκολόνιον, askolonion, som henviser til den kanaanittiske havnebyen Ashkelon.

Søsterbyer 
 Côte Saint-Luc, Quebec, Canada
 Xingyang, Kina
 Aix-en-Provence, Frankrike
 Kutaisi, Georgia
 Berlin-Weißensee, Tyskland
 Sopot, Polen
 Entebbe, Uganda
 Portland (Oregon), USA
 Baltimore (Maryland), USA

Referanser

Eksterne lenker 

 Ashkelons byråd
 «Ashkelon, ancient city of the sea», National Geographic, januar 2001

Byer i Israel
Sørdistriktet
Bosetninger etablert i 1951
1950-årene i Israel
Bibelske steder
Verfassungsschutzbericht

Verfassungsschutzbericht er tittelen på årlige rapporter om politisk ekstremisme som utgis både av det tyske føderale innenriksministeriet i samarbeid med Bundesamt für Verfassungsschutz, og på rapporter som utgis av de enkelte delstatenes innenriksministerier i samarbeid med delstatskontorene for vern av forfatningen.

Rapportene er en del av forbundsregjeringens og delstatsregjeringenes offentlighetsarbeid. Den mest kjente rapporten er den som utgis av det føderale innenriksministeriet og som gjelder i hele Tyskland. Rapporten blir utarbeidet av Bundesamt für Verfassungsschutz. Grunnlaget for offentliggjøringen av den føderale rapporten er Bundesverfassungsgesetz § 16

Eksterne lenker 
 Verfassungsschutzbericht, Bundesamt für Verfassungsschutz

Tysk etterretning
Fylkesvei 3416

Fylkesvei 3416 går mellom Arabø og Varland i Vinje kommune. Veien er 12,2 km lang.

Frem til 2019 hadde veien betegnelsen fylkesvei 851 (Telemark).

Kommuner og knutepunkter

 Arabø
Endepunkt Varland

Referanser

Eksterne lenker 
 Vegvesenets vegkart 
 

Fylkesveier i Vestfold og Telemark
Veier i Vinje